Virallinen lehti nro C 207 , 21/07/1999 s. 0060



KIRJALLINEN KYSYMYS E-3374/98 esittäjä(t): Ernesto Caccavale (UPE) komissiolle (17. marraskuuta 1998) Aihe: Puhvelinmaidosta tehdyn mozzarella-juuston suojattu alkuperäisnimitys vaarassa Italiassa Italian maatalousministeriö salli 15. syyskuuta 1998 antamallaan asetuksella puhvelinmaidosta tehdyn mozzarella-juuston valmistuksen koko Italian alueella ja antoi näin muille kuin alkuperäisnimityksen piiriin kuuluville alueille luvan käyttää nimitystä "mozzarella di bufala", puhvelinmaidosta tehty mozzarella. Aikaisemmin vain alkuperäisnimitykseen oikeutetut tuottajat, jotka käytännössä toimivat muutamissa Campanian provinssiin ja sen lähialueisiin kuuluvilla paikkakunnilla, saivat käyttää tuotemerkkiä "mozzarella di bufala campana". Tällä hetkellä Italiassa on noin 200 000 Välimeren rotuun kuuluvaa "puhveliksi" luokiteltavaa eläintä ja on olemassa suuri vaara, että Itä-Euroopan maista aletaan tuoda saman tapaisia ulkonäöltään italialaisten puhvelien näköisiä eläimiä, jotka tuottavat vähemmän ja huonolaatuista maitoa. Yhteisön lainsäädännössä(1) puhvelit rinnastetaan samansukuisina eläiminä nautaeläimiin ja molemmista käytetään saman yhdistetyn nimikkeistön mukaista koodia. Onko perusteltua huolestua siitä, että Italian kautta Eurooppaan saatetaan tuoda mustiksi nautaeläimiksi luokiteltavia bovideja, jotka ovat tosi asiassa geneettisiltä ominaisuuksiltaan huonompilaatuisia puhveleita, mikä aiheuttaa toisaalta huomattavaa haittaa epäoikeudenmukaiseen kilpailutilanteeseen joutuville italialaisille karjankasvattajille ja toisaalta huolestumista rodun puhtauden sekä maidon laadun että aidon puhvelinmaitojuustoperinteen säilymisen puolesta. Kysynkin komissiolta, - mitä aloitteita sillä on puhveleita koskevan erityisen tullikoodin ottamiseksi käyttöön, jotta vältyttäisiin nautaeläinten ja puhvelien niputtamiselta samaan ryhmään sekä nautaeläinten laittomalta maahantuonnilta, - onko se sitä mieltä, että olisi suotavaa antaa erityissäädöksiä Campanian läänin puhvelikannan suojelemiseksi, jotta voitaisiin turvata "mozzarella di bufala" -tuotteen aitous suojatun alkuperäisnimityksen mukaisesti, taata kuluttajansuoja tekemällä tuotteen aistinvaraisiin ominaisuuksiin liittyvät tiedot selvemmiksi ja myös taata italialaisille karjankasvattajille ja jalostajille mahdollisuus rehelliseen kilpailuun? Komission jäsenen Franz Fischlerinkomission puolesta antama vastaus (21. joulukuuta 1998) Jo vastauksessa, jonka komissio antoi parlamentin jäsenen Claudio Azzolinin esittämään kirjalliseen kysymykseen P-1571/97(2), ilmeni, että maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) 2081/92(3) mukaisesti nimitystä "mozzarella di bufala" ei tulisi varata yksinomaan suojatun alkuperänimityksen (SAN) "mozzarella di bufala campana" haltijoiden käyttöön. Suojattua alkuperänimitystä "mozzarella di bufala campana" koskevassa eritelmässä esitetään joukko edellytyksiä, jotka tämännimisen juuston valmistajien on täytettävä. Eritelmässä todetaan erityisesti muun muassa, että "maitoa tuottavien puhvelien kasvatus on järjestettävä paikallisten tapojen mukaisesti siten, että kasvatettavat eläimet kuuluvat alueelta peräisin olevaan Välimeren rotuun". Parlamentin jäsen kiinnittää huomiota myös asetuksen (ETY) 2081/92 9 artiklaan, jonka mukaan asianomainen jäsenvaltio voi pyytää eritelmän muuttamista, erityisesti tieteellisen tai teknisen tiedon kehityksen huomioon ottamiseksi tai maantieteellisen alueen uudelleen rajaamiseksi. Tuottajat voivat siis vapaasti ehdottaa jäsenvaltiolle suojattua alkuperänimitystä "mozzarella di bufala campana" koskevan eritelmän muuttamista entistä tiukempien edellytysten määrittelemiseksi tarvittaessa. Komissio ei aio parhaillaan toteuttamiensa tariffikohtien vähentämiseen tähtäävien yksinkertaistamistoimien yhteydessä laatia erityistä puhveleita koskevaa alaosastoa. Erityisen, yksinomaan puhveleille varatun tariffikohdan ottaminen käyttöön yhdistetyssä nimikkeistössä ei vaikuttaisi mitenkään Itä-Euroopasta peräisin olevien puhveleiden vapaaseen pääsyyn yhteisöön. Tuontia koskevat määrälliset rajoitukset rikkoisivat tullitariffeja ja kauppaa koskevan GATT-yleissopimuksen sääntöjä. (1) EYVL C 287, 15.9.1998. (2) EYVL C 45, 10.2.1998. (3) EYVL L 208, 24.7.1992.